

**ประกาศกรมพัฒนาธุรกิจการค้า**

**เรื่อง หลักเกณฑ์และวิธีการจดทะเบียนแก้ไข้เพิ่มเติมสำนักงานสาขา**

**ของห้างหุ้นส่วนจดทะเบียน บริษัทจำกัด และบริษัทมหาชนจำกัด พ.ศ. ๒๕๕๘**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

ด้วยในปัจจุบันการจดทะเบียนแก้ไขเพิ่มเติมที่ตั้งสำนักงานแห่งใหญ่และสาขาของห้างหุ้นส่วนจดทะเบียนบริษัทจำกัด และบริษัทมหาชนจำกัด ผู้ขอจดทะเบียนจำเป็นต้องจัดทำคำขอจดทะเบียนโดยระบุที่ตั้งสำนักงานแห่งใหญ่และสำนักงานสาขาทั้งหมดที่มีอยู่มาด้วยทุกครั้ง ซึ่งก่อให้เกิดความไม่สะดวกต่อผู้ประกอบธุรกิจ

เพื่อเป็นการอำนวยความสะดวกให้แก่ผู้ประกอบธุรกิจ กรมพัฒนาธุรกิจการค้า จึงกำหนดหลักเกณฑ์และวิธีการยื่นคำขอจดทะเบียนแก้ไขเพิ่มเติมที่ตั้งสำนักงานแห่งใหญ่และสำนักงานสาขาของห้างหุ้นส่วนจดทะเบียน บริษัทจำกัด และบริษัทมหาชนจำกัด ไว้ดังต่อไปนี้

๑. ในการยื่นคำขอจดทะเบียนแก้ไขเพิ่มเติมที่ตั้งสำนักงานแห่งใหญ่และสำนักงานสาขาของห้างหุ้นส่วน จดทะเบียน บริษัทจำกัด และบริษัทมหาชนจำกัด ให้ผู้ขอจดทะเบียนจัดทำคำขอจดทะเบียนโดยระบุในแบบพิมพ์รายการจดทะเบียน เฉพาะสำนักงานแห่งใหญ่หรือสำนักงานสาขาที่ประสงค์จะขอแก้ไขเพิ่มเติมหรือยกเลิกเท่านั้นโดยไม่ต้องระบุสำนักงานสาขาเดิมทั้งหมด

๒. คำขอจดทะเบียนแก้ไขเพิ่มเติมที่ตั้งสำนักงานแห่งใหญ่และสำนักงานสาขาของห้างหุ้นส่วนจดทะเบียน บริษัทจำกัด และบริษัทมหาชนจำกัด ที่ยื่นไว้ก่อนประกาศฉบับนี้มีผลใช้บังคับ ให้นายทะเบียนพิจารณาไปตามหลักเกณฑ์เดิมก่อนประกาศนี้มีผลใช้บังคับ

ทั้งนี้ ตั้งแต่บัดนี้เป็นต้นไป

ประกาศ ณ วันที่ ๕ ตุลาคม พ.ศ. ๒๕๕๘

ผ่องพรรณ เจียรวิริยะพันธ์

อธิบดีกรมพัฒนาธุรกิจการค้า